Document ID: 31990D0505

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 21ης Σεπτεμβρίου 1990
που επιτρέπει σε ορισμένα κράτη μέλη να προβλέπουν παρεκκλίσεις από ορισμένες διατάξεις της οδηγίας 77/93/ΕΟΚ του Συμβουλίου σχετικά με την πριστή ξυλεία κωνοφόρων καταγωγής Καναδά
(Τα κείμενα στην ισπανική, γερμανική, ελληνική, αγγλική, γαλλική, ιταλική, ολλανδική και πορτογαλική γλώσσα είναι τα μόνα αυθεντικά)
(90/505/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 77/93/ΕΟΚ του Συμβουλίου της 21ης Δεκεμβρίου 1976 περί των μέτρων προστασίας κατά της εισαγωγής στα κράτη μέλη οργανισμών επιβλαβών για τα φυτά ή τα φυτικά προϊόντα (1), όπως τροποποιήθηκε τελευταία από την οδηγία 90/490/ΕΟΚ της Επιτροπής (2), και ιδίως το άρθρο 14 παράγραφος 3 δεύτερο και τρίτο εδάφιο,
τα αιτήματα του Βελγίου, της Γερμανίας, της Ελλάδας, της Ισπανίας, της Γαλλίας, της Ιταλίας, του Λουξεμβούργου, των Κάτω Χωρών, της Πορτογαλίας και του Ηνωμένου Βασιλείου,
Εκτιμώντας:
ότι η οδηγία 77/93/ΕΟΚ ορίζει ότι, λόγω του κινδύνου εισαγωγής επικίνδυνων οργανισμών, η ξυλεία κωνοφόρων που αντιστοιχεί στην περιγραφή του κωδικού ΣΟ ex 4407 10 καταγωγής Καναδά, Ιαπωνίας, Κορέας και Ηνωμένων Πολιτειών της Αμερικής, μπορεί να εισάγεται στην Κοινότητα μόνον εφόσον έχει υποστεί ξήρανση σε κλίβανο και έχει χαρακτηρισθεί με την ιδιότητα αυτή·
ότι, ωστόσο, το άρθρο 14 παράγραφος 3 δεύτερη περίπτωση της οδηγίας 77/93/ΕΟΚ επιτρέπει παρεκκλίσεις από τον κανόνα αυτόν, εφόσον έχει εξασφαλισθεί ότι δεν υπάρχει κίνδυνος εξάπλωσης επικίνδυνων οργανισμών·
ότι, επιπλέον, η παράγραφος 3 τρίτη περίπτωση του εν λόγω άρθρου επιτρέπει παρεκκλίσεις από τον κανόνα που απαιτεί πιστοποιητικό φυτοϋγιεινής, εφόσον παρέχονται ισοδύναμες εγγυήσεις και διασφαλίζεται ότι δεν υπάρχει κίνδυνος εξάπλωσης επικίνδυνων οργανισμών·
ότι το ξύλο κωνοφόρων καναδικής προέλευσης εισάγεται προς το παρόν στην Κοινότητα· ότι, στην περίπτωση της πριστής ξυλείας, δεν εκδίδονται, εν γένει, στη χώρα αυτή πιστοποιητικά φυτοϋγιεινής· ότι φαίνεται ότι η δυνατότητα ξήρανσης σε κλίβανο είναι επί του παρόντος περιορισμένη στον Καναδά·
ότι, όσον αφορά τον Καναδά, η Επιτροπή έχει διαπιστώσει, με βάση τα προς το παρόν διαθέσιμα στοιχεία, τη θέσπιση επίσημα εγκεκριμένου και ελεγχόμενου προγράμματος έκδοσης πιστοποιητικών αποφλοίωσης και ελέγχου για οπές σκωληκίασης προκειμένου να διασφαλίζεται η κατάλληλη αποφλοίωση και να περιορίζεται ο κίνδυνος παρουσίας επιβλαβών οργανισμών· ότι ο κίνδυνος εξάπλωσης επιβλαβών οργανισμών περιορίζεται εφόσον η ξυλεία συνοδεύεται από «πιστοποιητικό αποφλοίωσης και ελέγχου για οπές σκωληκίασης» που εκδίδεται στα πλαίσια του προγράμματος αυτού·
ότι η Επιτροπή πρέπει να μεριμνά ώστε ο Καναδάς να παράσχει όλες τις αναγκαίες τεχνικές πληροφορίες για την αξιολόγηση της λειτουργίας του προγράμματος πιστοποιητικών αποφλοίωσης και ελέγχους για τις οπές σκωληκίασης·
ότι πρέπει, ως εκ τούτου, να επιτραπεί στα κράτη μέλη να προβλέπουν, για περιορισμένη περίοδο, παρεκκλίσεις βάσει του άρθρου 14 παράγραφος 3 δεύτερο και τρίτο εδάφιο της οδηγίας 77/93/ΕΟΚ όσον αφορά την πριστή ξυλεία κωνοφόρων καναδικής προέλευσης·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Φυτοϋγειονομικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Επιτρέπεται στο Βέλγιο, στη Γερμανία, στην Ελλάδα, στην Ισπανία, στη Γαλλία, στην Ιταλία, στο Λουξεμβούργο, στις Κάτω Χώρες, στην Πορτογαλία και στο Ηνωμένο Βασίλειο να προβλέπουν, με τους όρους που αναφέρονται στην παράγραφο 2, παρεκκλίσεις από τις διατάξεις του άρθρου 5 παράγραφος 1 και του άρθρου 12 παράγραφος 1 στοιχείο α) τρίτη περίπτωση της οδηγίας 77/93/ΕΟΚ σχετικά με τις απαιτήσεις που αναφέρονται στο παράρτημα IV μέρος Α σημείο 1 παράγραφος 1, καθώς και από τις διατάξεις του άρθρου 7 παράγραφος 2 και του άρθρου 12 παράγραφος 1 στοιχείο β) της οδηγίας 77/93/ΕΟΚ για την ξυλεία κωνοφόρων που υπάγεται στον κωδικό ΣΟ ex 4407 10, καταγωγής Καναδά, εκτός της ξυλείας που έχει υποστεί ξήρανση σε κλίβανο η οποία μειώνει την υγρασία κάτω του 20 % σε ποσοστό ξηρής μάζας, τη στιγμή της παραγωγής, με κατάλληλο πρόγραμμα ρύθμισης χρόνου/θερμοκρασίας και που χαρακτηρίζεται με την ιδιότητα αυτή.
2. Η χορήγηση των παρεκκλίσεων που αναφέρονται στην παράγραφο 1, εξαρτάται από την τήρηση των ακόλουθων προϋποθέσεων:
α) από τη ξυλεία πρέπει να αφαιρεθεί πλήρως ο φλοιός με αποφλοίωση, πλάνισμα, διαβάθμιση και επιλογή σανίδων και να μην υπάρχουν οπές σκωλήκων. Ως φλοιός θεωρείται το εξωτερικό μέρος του ξύλου που μπορεί να συντηρεί ζώντα έντομα που ζούν στο φλοιό ή άλλους επιβλαβείς οργανισμούς σε οποιοδήποτε στάδιο ανάπτυξης, αλλά δεν επεκτείνεται σε:
- εσωτερικό φλοιό (ράφια),
- εισερχόμενο φλοιό, ιδιαίτερα γύρω από όζους,
- φλοιό ή θύλακες πίσσας, όπως ορίζονται στους κανόνες της National Lumber Grades Authority (εθνική αρχή ταξινόμησης ξυλείας).
Ως «οπές σκωληκίασης» νοούνται οι οπές από έντομα που προκαλούνται από ξυλοφάγους του genus Monochamus και ορίζονται για το σκοπό αυτό ως οπές που έχουν μήκος μεγαλύτερο των 3 χιλιοστών·
β) η τήρηση των προϋποθέσεων που αναφέρονται στο στοιχείο α) ελέγχεται από ελεγκτές που είναι εκπαιδευμένοι, διαθέτουν τα τυπικά ποσόντα και είναι εξουσιοδοτημένοι για το σκοπό αυτό στα πλαίσια προγράμματος που έχει εγκριθεί από την υπηρεσία Agriculture Canada Plant Protection Division·
γ) η τήρηση των προϋποθέσεων που αναφέρονται στο στοιχείο α) πρέπει να ελέγχεται στα εργοστάσια από επιθεωρητές βιομηχανίας ή υπαλλήλους τους και στα λιμάνια από επιθεωρητές ναυλώσεων, που διαθέτουν αμφότεροι τα απαιτούμενα προσόντα και έχουν εξουσιοδοτηθεί για το σκοπό αυτό από την Agriculture Canada Plant Protection Division. Επιπλέον, το σύστημα ελέγχου προβλέπει περιστασιακούς ελέγχους προ της φορτώσεως από επιθεωρητές της Agriculture Canada Plant Protection Division·
δ) η ξυλεία συνοδεύεται από «πιστοποιητικό αποφλοίωσης και ελέγχου για οπές σκωληκίασης» που καθιερώνεται μέσω του προγράμματος που αναφέρεται στο στοιχείο β) και είναι σύμφωνο με το υπόδειγμα του παραρτήματος· το εν λόγω πιστοποιητικό εκδίδεται από εξουσιοδοτημένο άτομο εξ ονόματος εργοστασίων επεξεργασίας ή ναυλωτών στους οποίους έχει δοθεί η άδεια συμμετοχής στο πρόγραμμα από την Agriculture Canada Plant Protection Division και συμπληρώνεται σύμφωνα προς τις οδηγίες που έχουν εκδοθεί στα πλαίσια του προγράμματος αυτού, όπως έχουν τυπωθεί στο πίσω μέρος του υποδείγματος.
Εάν το πιστοποιητικό αποφλοίωσης και ελέγχου για οπές σκωληκίασης έχει εκδοθεί κατόπιν αιτήσεως εκ μέρους ναυλωτή, η έκδοσή του βασίζεται σε πιστοποιητικά αποφλοίωσης και ελέγχου για οπές σκωληκίασης που παρέχονται σ' αυτόν από τα εγκεκριμένα πριστήρια, ή/και τις επιθεωρήσεις που πραγματοποιούνται υπό την ευθύνη του.
Άρθρο 2
Με την επιφύλαξη των διατάξεων του άρθρου 14 παράγραφος 5 της οδηγίας 77/93/ΕΟΚ, τα κράτη μέλη που απαριθμούνται στο άρθρο 1 παράγραφος 1 της παρούσας απόφασης ενημερώνουν την Επιτροπή και τα άλλα κράτη μέλη σχετικά με την εισαγωγή εμπορευμάτων βάσει της παρούσας απόφασης που δεν πληρούν τις προϋποθέσεις του άρθρου 1 παράγραφος 2 στοιχεία α) και δ), ευθύς μόλις εντοπισθεί τρίτη παράδοση εμπορευμάτων τέτοιου είδους.
Άρθρο 3
Η ισχύς άδειας που αναφέρεται στο άρθρο 1 λήγει στις 31 Δεκεμβρίου 1991. Ανακαλείται πριν από την εν λόγω ημερομηνία αν διαπιστωθεί ότι οι προϋποθέσεις του άρθρου 1 παράγραφος 2 δεν επαρκούν για την πρόληψη της εισαγωγής επιβλαβών οργανισμών ή δεν έχουν τηρηθεί.
Άρθρο 4
Η παρούσα απόφαση απευθύνεται στο Βασίλειο του Βελγίου, στην Ομοσπονδιακή Δημοκρατία της Γερμανίας, στην Ελληνική Δημοκρατία, στο Βασίλειο της Ισπανίας, στη Γαλλική Δημοκρατία, στην Ιταλική Δημοκρατία, στο Μεγάλο Δουκάτο του Λουξεμβούργου, στο Βασίλειο των Κάτω Χωρών, στην Πορτογαλική Δημοκρατία και στο Ηνωμένο Βασίλειο.
Βρυξέλλες, 21 Σεπτεμβρίου 1990.

Labels: 3
1
18
6